ក្រុម​ពេទ្យ​នាវិក​អាមេរិក​ជួយ​ព្យាបាល​ប្រជា​ពលរដ្ឋ​កម្ពុជា
ជំងឺ​របស់​ពួក​គេ​​មួយ​​ចំនួន​បណ្ដាល​មក​ពី​កង្វះ​អនាម័យ ​និងកង្វះ​​អាហា​រូបត្ថម្ភ​​គ្រប់​គ្រាន់ ។
នៅក្រោមសំពត់តង់ជាប់នឹងផ្លូវចូលមណ្ឌលសុខភាពដំរី ង របស់ស្រុកអូរាំងឪ ខេត្តកំពង់ចាម ប្រជាពលរដ្ឋជាច្រើនរយនាក់ ដែលភាគច្រើនគឺជាអ្នកក្រីក្រ ខ្លះអង្គុយ ខ្លះឈរ រង់ចាំទទួលការព្យាបាលពីក្រុមគ្រូពេទ្យទាហានសហរដ្ឋអាមេរិកមួយក្រុម ដែលនឹងព្យាបាលជូនពួកគេដោយឥតគិតថ្លៃ។ អ្នកភូមិទាំងនេះ បានស្ថិតនៅជាក្រុមៗ តាមប្លង់ដែលសរសរដោយដៃលើក្រដាសកាតុងតូចៗ សម្រាប់ការពិនិត្យជំងឺទូទៅ ជំងឺភ្នែក ធ្មេញ និងជំងឺកុមារ។ នៅក្នុងបន្ទប់តូចមួយ ផ្នែកខាងលើនៃមណ្ឌលសុខភាពដំរីង លោកហាឡែន ដូរី គ្រូពេទ្យឯកទេសផ្នែកកុមារ ពាក់អាវសវែង បានទាញប្រដាប់វាស់ស្ទង់លើខ្លួនកុមារកម្ពុជាចំនួន ២ នាក់ និង បានពិនិត្យបំពង់ករបស់ពួកគេ រួចសន្និដ្ឋានថា កុមារទាំងពីរមិនមានបញ្ហាសុខភាពធ្ងន់ធ្ងរឡើយ។ លោកបានផ្ដល់ថ្នាំតាមរយៈជំនួយពីគ្រូពេទ្យខ្មែរម្នាក់។ លោកហាឡែន ដូរី គឺជាគ្រូពេទ្យម្នាក់ ក្នុងចំណោមទាហានគ្រូពេទ្យសហរដ្ឋអាមេរិកចំនួន១៨នាក់ ដែលចេញបំពេញបេសកកម្មព្យាបាលប្រជាពលរដ្ឋកម្ពុជានៅខេត្តរតនគិរី និងខេត្តកំពង់ចាម។ លោកហាឡែនមានប្រសាសន៍ថា ភាគច្រើននៃកុមារដែលលោកបានជួប គឺពួកគេមានមេរោគប្រភេទប៉ារ៉ាស៊ីត ការរលាកបំពង់ក និងជំងឺក្អករ៉ាំរ៉ៃ។ ជំងឺរបស់ពួកគេមួយចំនួនបណ្ដាលមកពីកង្វះអនាម័យ កង្វះអាហារូបត្ថម្ភគ្រប់គ្រាន់ និងកង្វះបរិស្ថានស្អាត កង្វះជាតិប្រូតេអ៊ីន និងកង្វះជាតិបន្លែ។ លោកបន្តថា៖ «កុមារជាច្រើនមានមេរោគប៉ារ៉ាស៊ីត ជម្ងឺសើរស្បែក និងមានរោគសញ្ញាជំងឺផ្ដាសាយ។ វាមិនធ្ងន់ធ្ងរទេ។ យើងព្យាយាមផ្ដល់ប្រឹក្សាឲ្យពួកគេលាងសំអាតដៃជាប្រចាំ ឲ្យមានអនាម័យ និងចៀសវាង ការក្អកដាក់កូនៗរបស់ពួកគេ» អ្នកភូមិត្រូវចូលពិនិត្យតាមលេខរៀងដែលពួកគេបានទទួលពីក្រុមអាជ្ញាធរមូលដ្ឋានដែលបានជួយរៀបចំសម្រួលដល់ការមកព្យាបាល ពីក្រុមគ្រូពេទ្យសហរដ្ឋអាមេរិកនេះ។ ក្នុងពេលកំពុងរង់ចាំ ភ្នាក់ងារសុខាភិបាលខ្មែរបានធ្វើការអប់រំដោយផ្ទាល់មាត់អំពីអនាម័យ សារៈសំខាន់នៃចំណីអាហារ និងការឆ្លងរីករាលដាលនៃជំងឺអេដស៍។ លោកស្រីវេជ្ជបណ្ឌិតអនុសេនីយ៍ទោ សែនឌី និងជាប្រធានក្រុមប្រតិបត្តិការព្យាបាលដោយឥតគិតថ្លៃ មានប្រសាសន៍ថា ប្រជាពលរដ្ឋខ្មែរបានមកទទួលការពិនិត្យជំងឺ និងព្យាបាលយ៉ាងច្រើនក្នុងថ្ងៃនិមួយៗ។ លោកស្រីថ្លែងដូច្នេះថា៖ «ខ្ញុំប្រាប់ថា ថ្ងៃទីមួយពីម្សិលមិញ យើងបានទទួលអ្នកជម្ងឺ១៣០០នាក់ គឺជាថ្ងៃដែលទទួលអ្នកជំងឺច្រើនបំផុត។ បើតាមស្ថានភាព និងពេលវេលារបស់អ្នកជំងឺ និងការមករបស់អ្នកជម្ងឺ យើងសង្ឃឹមថា យ៉ាងហោចណាស់អាចទទួលបានអ្នកជម្ងឺ៧០០នាក់ក្នុងមួយថ្ងៃដែរ»។ ប្រជាពលរដ្ឋហាក់ដូចជាមានសេចក្ដីត្រេកអរ ក្នុងការទទួលសេវាព្យាបាលនេះ។ អ្នកស្រីស៊ាម ផេន អាយុ៧២ឆ្នាំ មកពីភូមិដំរិលទីបួន កំពុងតែដើរចុះពីកាំជណ្ដើរម្ដងមួយកាំៗ យឺតៗ បន្ទាប់ពីត្រូវបានពិនិត្យជំងឺរួច។ ដៃឆ្វេងរបស់គាត់កាន់កញ្ចប់ថ្នាំពេទ្យពីរបីកញ្ចប់តូចៗ។ អ្នកស្រីមានប្រសាសន៍ថា៖ មានជម្ងឺឈឺក្បាលជង្គង់ និងឈឺចង្កេះ។ ពេទ្យឲ្យលេបមួយថ្ងៃបីដង លេបម្ដងមួយគ្រាប់។ សប្បាយដែរ ចង់ជា»។ ដោយឡែកកូនក្មេងត្រូវទទួលការពិនិត្យក្នុងបន្ទប់មួយដាច់ដោយឡែកផ្សេងពីមនុស្សពេញវ័យ ឬមនុស្សវ័យចំណាស់។ អ្នកស្រីថុង ដាលីន ដៃខាងឆ្វេងដឹកដៃកូនប្រុសម្នាក់ និងដៃខាងស្ដាំដឹកដៃកូនស្រីម្នាក់ចេញពីបន្ទប់ពិនិត្យជំងឺ។ អ្នកស្រីដើរហួសទៅបើកថ្នាំនៅបន្ទប់ឱសថការី ដែលនៅក្បែរបន្ទប់ពិនិត្យជំងឺ។ អ្នកស្រីថ្លែងថា៖ វាក្ដៅខ្លួន ក្អក។ បានថ្នាំដបចំនួនបីដប និងថ្នាំលេបចំនួនពីរមុខ។ គេថាវាធម្មតាទេ បេះដូងសួតអត់មានបញ្ហាអ្វីផង។ មកនេះ យើងបើកថ្នាំទៅឲ្យកូនយើងលេបទៅដូចថា កូនយើងជាជំងឺខ្លាំងៗ ធ្ងន់ៗពីព្រោះមិនងាយមានថ្នាំមកអញ្ចឹងទេ អ្នកជិតអ្នកឆ្ងាយចេះតែស្កាត់មកគ្រប់គ្នា»។ នៅប្រទេសកម្ពុជា វិស័យសុខាភិបាល នៅមានភាពទន់ខ្សោយនៅឡើយ។ កង្វះមន្ទីរពេទ្យ និងគ្រូពេទ្យ រួមទាំងសម្ភារៈបរិក្ខាពេទ្យ គឺជាបញ្ហាប្រឈមរបស់រដ្ឋាភិបាលខ្មែរ។ ដោយឡែកថ្នាំពេទ្យភាគច្រើនត្រូវនាំចូលពីក្រៅប្រទេស។ រីឯគុណភាព នៃការព្យាបាលជំងឺ នៅមានកំរិតនៅឡើយ ដែលជាហេតុបណ្ដាលឲ្យប្រជាពលរដ្ឋមួយចំនួនស្វះស្វែងរកការព្យាបាលជំងឺនៅប្រទេសជិតខាង។ លោកនួន សុង អភិបាលរងស្រុកអូរាំងឪ មានប្រសាសន៍ថា ការព្យាបាលដោយឥតគិតកម្រៃរបស់ក្រុមគ្រូពេទ្យយោធាសហរដ្ឋអាមេរិក មានសារៈសំខាន់ខ្លាំងណាស់ ក្នុងការជួយកាត់បន្ថយការចំណាយរបស់ប្រជាពលរដ្ឋនៅតាមទីជនបទដែលកំពុងមានជីវភាពក្រីក្រស្រាប់។ លោកបន្តថា៖ «ខ្លួនខ្ញុំផ្ទាល់ក៏ដូចជាប្រជាជនទូទៅ ក្នុងការព្យាបាលនេះគឺមានសារៈសំខាន់ណាស់ ទីមួយគឺបានជួយឲ្យគាត់ដែលមានជម្ងឺ ឲ្យជាសះស្បើយ។ ទីពីរគឺជួយកាត់បន្ថយភាពក្រីក្រ អញ្ចឹងបើសិនជាបានគ្រូពេទ្យស្មគ្រ័ចិត្តអាមេរិកកាំងយើងមកជួយព្យាបាលជម្ងឺអញ្ចឹង ជម្ងឺក៏ជា លុយក៏អត់អស់»។ វេជ្ជបណ្ឌិតវរសេនីយទោឃិត សុខលី នៃនាយកដ្ឋានសុខាភិបាល អគ្គភស្តុភាហិរញ្ញវត្ថុ នៃក្រសួងការពារជាតិ ដែលសហការពិនិត្យ និងព្យាបាលជាមួយក្រុមគ្រូពេទ្យរបស់សហរដ្ឋអាមេរិកនៅក្នុងបន្ទប់មួយរួមគ្នា មានប្រសាសន៍ស្រដៀងគ្នានេះដែរថា៖ «ជាការល្អព្រោះយើងបានមកសហការជាមួយសហរដ្ឋអាមេរិក ដើម្បីព្យាបាលជូនប្រជាពលរដ្ឋយើងដើម្បីសុខមាលភាពជូនប្រជាពលរដ្ឋយើង។ ក្នុងនាមជាខ្មែរយើង យើងក៏មានមោទនភាពដែរ។ ខ្ញុំគិតថាថ្ងៃក្រោយ ខាងUS Mercyនឹងសហការជាមួយក្រសួងការពារជាតិដើម្បីរួមចំណែកក្នុងការចុះពិនិត្យព្យាបាលជូនប្រជាពលរដ្ឋយើងគ្រប់ទីកន្លែង»។ សូមបញ្ជាក់ថា ក្រុមគ្រូពេទ្យសហរដ្ឋអាមេរិក ធ្វើការព្យាបាលចល័តនៅតាមឃុំមួយចំនួនដែលបានកំណត់ទុក។ ការព្យាបាលដោយឥតគិតថ្លៃនៅក្នុងស្រុកអូរាំងឪ ខេត្តកំពង់ចាមនឹងបន្ដរហូត ដល់ថ្ងៃសៅរ៍ ទី២៦ ខែមិថុនា។ ក្នុងការពិនិត្យ និងព្យាបាលនេះ អ្នកជម្ងឺដែលរកឃើញថា មានសភាពធ្ងន់ធ្ងរ នឹងត្រូវបញ្ជូនទៅកាន់មន្ទីរពេទ្យបង្អែករបស់ស្រុក ឬខេត្ត។ ក្រុមគ្រូពេទ្យដែលកំពុងបំពេញកិច្ចការមនុស្សធម៌នៅខេត្តកំពង់ចាមនេះ គឺជាពេទ្យមួយក្រុម ក្នុងចំណោមគ្រូពេទ្យចំនួនពីរក្រុមនៃកងពេទ្យទាហានសហរដ្ឋអាមេរិក ដែលបានមកដល់កំពង់ផែខេត្តព្រះសីហនុ តាមនាវាពេទ្យUSNS Mercy កាលពីថ្ងៃទី១៥ ខែមិថុនានេះ សម្រាប់ការឈប់សំចតរយៈពេលពីរសប្ដាហ៍ក្នុងប្រទេសកម្ពុជា ក្នុងក្របខ័ណ្ឌនៃកិច្ចពង្រឹងទំនាក់ទំនងក្នុងតំបន់អាស៊ីប៉ាស៊ីហ្វិក និងបង្កើនលទ្ធភាពសហការគ្នាជាមួយប្រទេសកម្ពុជា។ គ្រូពេទ្យយោធាអាមេរិកមួយក្រុមទៀតត្រូវពិនិត្យ និងព្យាបាលជំងឺប្រជាពលរដ្ឋកម្ពុជានៅក្នុងខេត្តកំពត និងកំពង់ស្ពឺ។ គេរំពឹងថា មុននឹងនាវាពេទ្យរបស់សហរដ្ឋអាមេរិក USNS Mercy ចាកចេញទៅវិញ នៅថ្ងៃទី ២៨ ខែមិថុនានេះ ប្រជាពលរដ្ឋខ្មែរយ៉ាងតិចចំនួនជាងមួយម៉ឺននាក់ នឹងត្រូវទទួលបានការព្យាបាលរោគដោយឥតគិតថ្លៃ។ គួររំលឹកដែរថា នៅក្នុងការចូលចតនេះ ក្រុមទាហានសហរដ្ឋអាមេរិកបានប្រគល់វត្ថុបុរាណខ្មែរ ដែលគយអាមេរិកចាប់បានពីការជួញដូរខុសច្បាប់ចំនួន ៧ ដុំ ឲ្យទៅរដ្ឋាភិបាលកម្ពុជាវិញ។ ដោយឡែក កងនាវិកអាមេរិកមួយចំនួនបានជីកអណ្ដូងទឹកសម្រាប់ទាញយកទឹកស្អាតជូនប្រជាជននៅតំបន់ដាច់ស្រយាលក្នុងខេត្តកណ្ដាល និងខេត្តតាកែវផងដែរ៕